ภาคตะวันออกเฉียงเหนือ ภาคตะวันออก ยังคงมีฝนตกหนักถึงหนักมากบางแห่ง
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงความคืบหน้าพายุดีเปรสชั่น“โกนเซิน” ที่ส่งผลต่อลักษณะอากาศของประเทศไทยว่า  ขณะนี้พายุดีเปรสชั่นโกนเซินยังคงเคลื่อนตัวอยู่ที่บริเวณชายฝั่งของเมืองกวางงาย   ประเทศเวียดนาม มีความเร็วลมสูงสุดใกล้ศูนย์กลางประมาณ 50 กิโลเมตรต่อชั่วโมง ซึ่งมีแนวโน้มอ่อนกำลังลงอย่างต่อเนื่อง ลักษณะเช่นนี้จะส่งผลกระทบต่อประเทศไทยทำให้วันนี้ (13 ก.ย.64) ภาคตะวันออกเฉียงเหนือและภาคตะวันออก มีฝนตกหนักถึงหนักมากบางแห่ง ปริมาณฝนร้อยละ 60-80 ของพื้นที่ ขอให้ประชาชนเฝ้าระวังน้ำท่วมฉับพลันน้ำป่าไหลหลากโดยเฉพาะในพื้นที่เสี่ยงภัย กรมอุตุนิยมวิทยา คาดการณ์ว่าพายุดีเปรสชันโกนเซินจะสลายเป็นหย่อมความกดอากาศต่ำกำลังแรงในวันพรุ่งนี้ส่วนภาพรวมลักษณะอากาศของประเทศไทยตลอดสัปดาห์นี้ ยังคงได้รับอิทธิพลจากร่องมรสุมที่พาดผ่านทำให้ตั้งแต่วันพรุ่งนี้ (14 ก.ย.64)-15 ก.ย.64 หลายพื้นที่ยังคงมีฝนตกต่อเนื่อง โดยภาคเหนือ ภาคตะวันออกเฉียงเหนือ ภาคตะวันออกและภาคใต้ ปริมาณฝนร้อยละ 60-80 ของพื้นที่ ส่วนภาคกลาง ปริมาณฝนร้อยละ 60-70 ของพื้นที่ ขณะเดียวกันคลื่นลมในทะเลฝั่งอันดามันสูง 2-3 เมตร ชาวเรือควรเดินเรือด้วยความระมัดระวัง เรือเล็กควรงดออกจากฝั่งจนถึงวันพรุ่งนี้ จากนั้นในวันที่ 16-18 ก.ย.64 ปริมาณฝนของทุกพื้นที่จะเริ่มลดลง  ขอให้ประชาชนติดตามสภาพอากาศอย่างต่อเนื่องที่เว็บไซต์ www.tmd.go.th